Birt þann 21. október , 2011 | Höfundur : Kristinn Ólafur Smárason Óvæntur glaðningur í Góða Hirðirnum Í gær lagði ég leið mína , eins og svo oft áður , í Góða Hirðirinn . Félagi minn hafði lýst yfir áhuga að koma með mér eftir að ég sagði honum að stundum væri hægt að finna ágætis borðspil þarna í misgóðu ástandi , þannig að ég sótti hann og við rúntuðum upp í Fellsmúla . Eins og ég hef sagt áður í annari færslu fer ég aldrei í Góða Hirðirinn með neinar væntingar , enda hef ég hingað til aldrei fundið neitt markvert þar . Spennan við að finna mögulega eitthvað skemmtilegt og upplifunin af því að skoða gamalt drasl er venjulega nægileg fyrir mig . Eins og venjulega strunsaði ég beint í miðlunardeildina , sem var að venju yfirfull af gömlum vinylplötum og geisladiskum . Nokkrir PC tölvuleikir höfðu bæst í tölvuleikjakassann , og aldrei þessu vant ekki svo slæmir leikir , en þarna var meðal annars Alpha Centauri og nýjasti Alone in the Dark leikurinn . Eftir að hafa gramsað aðeins í kassanum hálf áhugalaus rak ég samt augun í eitthvað sem er ekki venjulega að finna í kassanum . Þetta var gamall , þýskur , skákleikur fyrir Sinclair Spectrum ! Er það bara ég eða hefur myndin á kassanum nasískan boðskap ? Sinclair Spectrum tölvurnar voru framleiddar í Bretlandi árið 1982 , en þær höfðu svipaða tölvunargetu og NES tölvurnar og falla því undir 8 - bit tölvur . Mér skilst að tölvurnar hafi aðallega verið markaðsettar sem heimilistölvur , en eins og með allar tölvur voru framleiddir leikir fyrir þær til að auka sölu á vélunum . En alla veganna , snúum okkur aftur að ferðinni í Góða Hirðirinn . Þarna var ég sem sagt , haldandi á fyrsta áhugaverða hlutnum sem ég hafði uppgvötað í Góða Hirðirnum frá upphafi . Ég opnaði kassann og viti menn , það var aðeins ein af tveimur kassettum í boxinu . Umrædd kassetta var hvít á litinn , en þá sagði félagi minn að það væri sennilega lítið varið í þennan leik því svörtu kassettuna vantaði og á henni væru eflaust svörtu taflmennirnir . Yngri lesendur gætu verið smá áttavilltir þegar hér kemur við sögu , enda ekki allir sem muna eftir þeim tímum þegar leikir voru ekki einungis á geisladiskum eða niðurhalað beint af netinu . Í gamla daga ( í byrjun áttunda áratugarins ) voru tölvugögn mest megnis á gagnakassettum ( og floppy diskum , en tölum um það síðar ) . Þessar kassettur eru nákvæmlega eins og tónlistarkassettur ( ef þú veist ekki hvað það er þá ættiru kannski að vera að lesa eitthvað annað blogg ) , nema að gagnakassettur geymdu tölvugögn , til dæmis tölvuleiki , og gat hvor hlið haldið um það bil 660 kílóbæt . Tölvur á borð við Amstrad , Amiga , Commodore 64 og Sinclair Spectrum notuðust við svona kassettur . Gallinn við gagnakassettur er að sjálfsögðu sá að til að komast í gögnin þarf tölvan að spóla kassettunni fram og aftur ( og stundum þurfti að snúa henni við ) til að komast í gögnin . Þetta gat tekið óralangan tíma , enda var ekki óvenjulegt að það gæti tekið fjölmargar mínutur að hlaða upp einn leik . Ef tæknin hefði ekki orðið betri myndi taka níu mánuði að setja upp Windows 7 á nýja tölvu En ok , förum aftur ( aftur ) í Góða Hirðirinn . Ég ákvað þrátt fyrir að leikurinn væri ekki heill að hirða hann , enda kostaði hann ekki nema 50 kr og í minnsta lagi myndi hann gefa mér ástæðu til að skrifa eina bloggfærslu . Síðan lá leið okkar í bókadeildina , þaðan í leikfangadeildina og að lokum í raftækjadeildina . Raftækjadeildin er venjulega full af gömlum vöfflujárnum , hraðsuðukötlum , prenturum og örbylgjuofnum , en í gær var hún að mestu leiti tóm . En þá sá ég , í miðri annars tómri hillunni , Playstation 1 tölvu ! Ég hugsaði ; “ Vá ! Fyrst gamall leikur og svo gömul tölva , þetta er greinilega happadagurinn minn “ . Tölvan var reyndar án fjarstýringa og straumbreytis , þannig að það er í raun engin leið til að sjá hvort hún virkar eða ekki . En hún var bara á 500 kr þannig ég sló til , það er ekki á hverjum degi sem ég finn EITTHVAÐ í Góða Hirðirnum . En þá kallaði félagi minn á mig og benti á hillu nálægt raftækjadeildinni . “ Er þetta eitthvað sem þú hefur áhuga á ? “ , spurði hann . Ég leit í hillunna og missti andlitið af spenningi . " Ég er svo spenntur ! " Í hillunni var hrúga af tölvuleikjum , og ég meina HRÚGA . Þetta voru ekki ömurlegir PC leikir með Stafaköllunum eða “ finndu 5 villur á þessari mynd ” smábarnaleikir . Þetta voru Sega Mega Drive leikir og fullt , fullt , fullt af leikjum fyrir Sinclair Spectrum ! Ég fann að það varð skammhlaup í heilanum á mér , ég hafði aldrei fundið neitt þessu líkt áður , hvað þá í þessu magni . Tvær hugsanir fóru af stað í heilanum á mér í kjölfarið : Hugsun #1 : “ Kiddó , þú átt kannski Sega Mega Drive tölvu , en þú safnar ekkert leikjum fyrir hana . Hvað þá Sinclair Spectrum ? Þetta er úrelt drasl ! Haltu þig við Famicom og NES , það er alveg nóg . “ Þar sem seinni hugsunin var greinilega hugsuð með Caps-Lock á og þrem upphrópunarmerkjum , tók ég mark á henni . Ég hljóp og náði í innkaupakörfu , snéri við , og sópaði öllu draslinu ofan í körfuna . Á sama tíma var annar strákur þarna að skoða leikina , en þegar hann sá morðglampann í augunum á mér lagði hann þá frá sér og fór að skoða sófadeildina . Ég labbaði síðan að afgreiðsluborðinu , ennþá undir áhrifum tölvuleikjaæðisins , borgaði fyrir allt draslið og fór út í bíl . Þegar þangað var komið útskýrði ég fyrir félaga mínum að ég væri náttúrulega veikur á geði , sem hann samþykkti skýlaust . Þegar ég kom heim seinna um kvöldið fór ég að skoða draslið sem ég hafði keypt . Fyrst voru það Playstation TÖLVURNAR , því ég hafði greinilega fundið aðra Playstation tölvu í kaupæðinu og skellt henni í innkaupakörfuna . Hvorug tölvan er með straumbreyti eða fjarstýringum , þannig að ég veit ekkert hvort þær virka eða ekki . En sitthvor tölvan kostaði mig ekki nema 500 kr þannig að þetta er svo sem ekki stór missir ef þær reynast vera bilaðar . Önnur er þakin rauðum blettum , vonandi drap ég engan með henni Svo voru það Mega Drive leikirnir . Þetta voru sex hylki , þar af eitt ennþá í upphaflega plastkassanum . Fimm af þessum leikjum eru íþróttaleikir , sem ég hef venjulega ekki gaman af , en ég skrifa þetta allt á kaupæðið . Eitt hylkið virðist vera með þrem leikjum á , fótboltaleik , mótorhjólaleik og tetrisklóninum Columns . Þarf að skoða þetta betur þegar ég er búinn að redda mér straumbreyti fyrir gömlu Sega tölvuna mína . Hver leikur kostaði 350 kr . Takk ókunnugi maður sem henti þessum leikjum Og seinast en ekki síst , þá er það hrúgan af Sinclair Spectrum leikjunum . Þessi leikir eru algerir demantar . Myndirnar utan á kössunum eru svo frábærlega gamaldags en á sama tíma svo miklu meira töff en það sem er utan á leikjum í dag . Ég þarf pottþétt að skrifa nokkrar bloggfærslur um þessa leiki á komandi vikum . Þetta eru í kringum 40 leikir , en þarna eru skotleikir , íþróttaleikir , ævintýraleikir , bílaleikir , stríðsleikir og allt þar á milli . Þar fyrir utan eru líka tvö forrit þarna , eitt til grafískrar úrvinnslu ( sem ég hugsa að sé orðið vel úrelt ) og annað sem er ætlað til að kenna fólki að nota Sinclair Spectrum tölvuna . Hvert leikjabox var á 50 kr stykkið , þannig að í heildina kostuðu þessir leikir mig 1100 kr . Það eina sem ég þarf núna er 30 ára gömul tölva og endalausa þolinmæði Allt í allt , er ég hæstánægður með þessi kaup . Það er reyndar rétt að ég get ekki notað neinn af hlutunum sem ég keypti í gær , en ég hugsa að einn góðan veðurdag eigi ég eftir að ramba á alla þá hluti sem ég þarf til þess prufa þessa gimsteina , og þá hluti á ég eflaust eftir að finna í Góða Hirðirnum . Takk fyrir lesturinn ! ( Þessi færsla birtis upphaflega á gamla Leikjanördablogginu 11. október 2011 , og er seinasta færslan sem var skrifuð þar . Búist við nýjum ferskum færslum í næstu viku . – Leikjanördið ) Sælir , Sinclair Spectrum leikirnir voru í minni eigu . Gott að vita að þeir séu komnir í góðar hendur . Fór með þá í Góða hirðinn í einhvern tímann í sumar ásamt Sinclair Spectrum tölvu 128 kb sem virkaði . Átti líka 48 kb sem var líka farið með . Það er spurning hvar hún er núna . Þýski Scach leikurinn er jólagjöf frá afa mínum á sínum tíma en hann sendi hann frá Þýskalandi . Match Day og FA Cup leikirnir voru mikið spilaðir , einnig leikur að nafni Archon . Annars gerðum við félagarnir meira en að spila leiki á Sinclair Spectrum , en árið 1990 gáfum við út íslenskan tölvuleik með nafninu Leitin og seldum í Tölvudeild Magna í Hafnarstræti . Alltaf gaman að heyra smá aukabakgrunnssögu á þeim hlutum sem maður eignast , en ég get lofað þér því að leikirnir eru í góðum höndum hjá mér . Því miður sá ég ekki tölvurnar þínar í GH , kannski seldust þær fyrr , en ég næ vonandi að redda mér svona tölvu fyrir rest til að prufa alla þessa leiki , en þegar það gerist þá verð ég að þefa uppi Leitina og prufa hana ! Takk fyrir skemmtilegt og fræðandi innlegg 🙂